b'\n_START_ARTICLE_\nVisi mesin\n_START_PARAGRAPH_\nVisi mesin atau penglihatan mesin (Bahasa Inggeris: machine vision, MV) ialah teknologi dan kaedah yang digunakan untuk menerapkan penglihatan komputer bagi penggunaan seperti pemeriksaan automatik, kawalan proses, dan panduan robot dalam industri. Ruang lingkup MV luas._NEWLINE_MV berkait dengan, namun berbeza daripada, penglihatan komputer. Penglihatan komputer lebih terfokus kepada pemprosesan imej berasaskan mesin manakala penglihatan mesin sering memerlukan peranti input/output digital dan rangkaian komputer untuk mengawal alat perlengkapan pembuatan seperti lengan robot. Penglihatan mesin (dan penglihatan komputer) boleh juga dianggap sebagai subbidang antara disiplin kejuruteraan dan sains komputer yang merangkumi kejuruteraan mekanik dan elektrik, optik dan automasi industri.\n_START_SECTION_\nPenggunaan\n_START_PARAGRAPH_\nPenggunaan utama visi mesin ialah pemeriksaan automatik dan panduan robot perindustrian. MV lazim digunakan dalam jaminan mutu, pengisihan, pengendalian bahan, panduan robot, dan tolokan optik. Sebagai contoh, dalam pembikinan peranti semikonduktor, sistem MV memeriksa wafer silikon, cip pemproses, dan subkomponen seperti perintang dan kapasitor._NEWLINE_Sama seperti pemeriksa manusia yang memeriksa kualiti buatan dengan melihat di barisan pemasangan, sistem visi mesin menggunakan kamera digital/kamera pintar dan perisian pemprosesan imej untuk membuat pemeriksaan yang sama. Pengilang menyukai sistem penglihatan mesin untuk pemeriksaan penglihatan yang memerlukan operasi berterusan 24-jam, kelajuan dan/atau kuasa pembesaran tinggi serta pengukuran yang berulang-ulang. Kerap kali tugas-tugas ini dipanjangkan ke peranan yang secara tradisionalnya dilakukan oleh manusia, yang darjah kegagalannya agak tinggi disebabkan gangguan, penyakit dan keadaan, walaupun manusia mungkin mempamerkan cerapan yang lebih baik dalam tempoh masa pendek, kefleksibilan yang lebih dalam pengelasan dan penyesuaian yang pantas terhadap kecacatan atau polisi jaminan kualiti baru.\n_START_SECTION_\nKaedah\n_START_PARAGRAPH_\nKomputer tidak \'melihat\' dengan cara yang sama dengan manusia. Kamera tidak setara dengan optik manusia. Sementara manusia boleh bergantung pada sistem inferens dan anggapan, peranti komputeran perlu \'melihat\' dengan memeriksa dan memproses setiap piksel dalam imej, dan kemudian cuba membuat kesimpulan dengan bantuan pangkalan pengetahuan dan ciri-ciri pemprosesan imej._NEWLINE_Kaedah penglihatan mesin ditakrifkan sebagai kedua-dua proses mendefinisi dan mencipta penyelesaian MV, dan sebagai proses teknikal yang terjadi semasa perjalanan penyelesaian tersebut. Di sini fokus diberikan terhadap proses teknikal yang dilaksanakan. Setakat 2006, terdapat kekurangan pemiawaian dalam pengantaramukaan dan tatarajah yang digunakan dalam MV. Ini termasuklah antara muka pengguna, antara muka penyepaduan sistem multi-komponen dan pertukaran data berautomat. Walau bagaimanapun, langkah pertama dalam mana-mana urutan operasi MV ialah pemerolehan imej, biasanya menggunakan kamera, kanta, dan pencahayaan yang telah dirancang bagi menonjolkan perbezaan yang diperlukan oleh pemprosesan lanjut. Pakej perisian MV kemudian menggunakan berbagai-bagai teknik pemprosesan imej digital untuk menyari maklumat yang dikehendaki, dan kerap kali membuat keputusan (seperti lulus/gagal) berdasarkan maklumat yang diperolehi._NEWLINE_Walaupun sebahagian besar aplikasi visi mesin masih diselesaikan dengan menggunakan pengimejan dua dimensi, aplikasi penglihatan mesin yang menggunakan pengimejan 3D merupakan satu nic yang sedang berkembang dalam industri ini.\n_START_SECTION_\nPengimejan\n_START_PARAGRAPH_\nSementara pengimejan konvensional (cahaya nampak 2D) digunakan secara meluas dalam MV, terdapat pilihan lain seperti pengimejan pelbagai jalur inframerah, pengimejan imbas garisan, pengimejan permukaan 3D dan pengimejan sinar-X. Pembahagian utama dalam pengimejan cahaya nampak 2D MV ialah monokromatik lwn warna, resolusi, dan sama ada proses pengimejan itu serentak ke atas keseluruhan imej, menjadikannya sesuai untuk proses bergerak. Kaedah yang paling biasa digunakan bagi pengimejan 3D ialah penyegitigaan berasaskan imbasan. Kaedah 3D lain yang digunakan bagi visi mesin ialah masa terbang, berasaskan grid dan stereoskopik. Sebagai contoh, sistem Kinect Microsoft ialah sejenis sistem berdasarkan tatasusunan grid menggunakan cahaya berstruktur pseudorawak._NEWLINE_Peralatan mengimej (e.g. kamera) boleh jadi terpisah dari unit pemprosesan imej utama ataupun tergabung sekali dalam satu peranti, dan dikenali sebagai kamera pintar atau pengesan pintar. Sekiranya berasingan, sambungan boleh dibuat melalui suatu perkakasan pengantaraan khusus, sebuah penangkap bingkai piawai (seperti Camera Link dan CoaXPress) atau antara muka tersuai. Pelaksanaan MV juga telah menggunakan kamera digital yang mampu membuat sambungan terus (tanpa penangkap bingkai) kepada sebuah komputer melalui antara muka FireWire, USB atau Gigabit Ethernet._NEWLINE_Memandangkan aplikasi visi mesin bersifat automatik dan boleh dipantau dari jauh, persekitaran MV boleh direka supaya menyerlahkan ciri-ciri yang dikehendaki dan mengelamkan ciri-ciri yang mengganggu. Kanta tambahan dan sumber cahaya terkawal boleh membantu memfokus medan penglihatan yang sesuai.\n_START_SECTION_\nOutput\n_START_PARAGRAPH_\nOutput biasa bagi sistem visi mesin ialah keputusan lulus/gagal. Keputusan ini mungkin pula memicu mekanisme yang menolak item gagal atau membunyikan penggera. Output biasa lain termasuklah kedudukan objek dan maklumat orientasi daripada sistem panduan robot. Di samping itu, jenis output turut termasuk data pengukuran berangka, data dibaca daripada kod dan aksara, paparan proses atau keputusan, imej tersimpan, penggera daripada sistem pemantau ruang MV berautomat, dan isyarat kawalan proses.\n_START_SECTION_\nPasaran\n_START_PARAGRAPH_\nPada 2006, seorang perunding industri melaporkan bahawa MV mewakili pasaran $1.5 bilion di Amerika Utara. Akan tetapi, ketua sidang pengarang sebuah majalah perniagaan MV menekankan bahawa "visi mesin bukan sebuah industri per se" namun lebih kepada "penyepaduan teknologi dan produk yang menyediakan perkhidmatan atau aplikasi yang mendatangkan faedah kepada sebenar seperti perkilangan automotif atau barangan pengguna, pertanian, dan pertahanan."_NEWLINE_Setakat 2006, pakar menganggarkan bahawa MV telah digunakan dalam tidak sampai 20% aplikasi di mana ia berpotensi berguna._NEWLINE_Pada 2012, MV berasaskan PC merupakan majoriti produk yang dijual, manakala MV berasaskan kamera pintar merupakan segmen pasaran visi mesin yang paling pantas berkembang. Jualan industri bertanggungjawab terhadap 75% kadar pusing ganti sistem dan kompenen MV di seluruh dunia, dan mendatangkan hasil $2,394.35 juta._NEWLINE_Pada 2013 pula, syarikat penyelidik pasaran Yole D\xc3\xa9veloppement menerbitkan laporan yang, antara lain, menyebut bahawa jumlah jualan MV kepada industri pada 2012 ialah 1.2 juta kamera, dan akan bernilai $2 bilion pada 2018.'